[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.6.2010

COM(2010)280 τελικό

2010/0168 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υποχρεωτική εφαρμογή του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη για την έγκριση των μηχανοκίνητων οχημάτων όσον αφορά την ηλεκτρική ασφάλεια

ΑΙΤΙΟΛΟΓΙΚΗ ΕΚΘΕΣΗ

Πρόταση απόφασης του Συμβουλίου σχετικά με την υποχρεωτική εφαρμογή του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη για την έγκριση των μηχανοκίνητων οχημάτων όσον αφορά την ηλεκτρική ασφάλεια

1. Πλαίσιο της πρότασης

Δεδομένων της σημασίας της μείωσης των εκπομπών διοξειδίου του άνθρακα από τις οδικές μεταφορές και της τιμής και της ασφάλειας εφοδιασμού σε πετρέλαιο, τα ηλεκτρικά αυτοκίνητα ενδέχεται να αποτελέσουν εναλλακτική λύση ως προς τις παραδοσιακές μηχανές εσωτερικής καύσης που χρησιμοποιούν ορυκτά καύσιμα. Η έγκριση της απόφασης θα αποτελέσει ένα σημαντικό βήμα προς τα εμπρός όσον αφορά το υψηλό επίπεδο δημόσιας ασφάλειας και την κατάλληλη λειτουργία της εσωτερικής αγοράς των ηλεκτρικών οχημάτων που εισάγονται στην αγορά σε όλο και μεγαλύτερες ποσότητες. Σύμφωνα με τη νέα οδηγία-πλαίσιο (οδηγία 2007/46/ΕΚ), το νομοθετικό πλαίσιο για την έγκριση τύπου μηχανοκίνητων οχημάτων έχει επεκταθεί για να καλύψει όλα τα οδικά οχήματα. Έτσι, περιλαμβάνει επίσης οχήματα εναλλακτικής κινηματικής αλυσίδας, όπως αυτοκίνητα πλήρως ηλεκτρικά και υβριδικά. Η πρόταση έχει σκοπό να εξασφαλίσει ότι όλα τα ηλεκτρικά οχήματα που κυκλοφορούν στην Ευρώπη κατασκευάζονται σύμφωνα με ένα κοινό πρότυπο ασφάλειας και, έτσι, να προστατεύσει τους χρήστες από το να έρθουν σε επαφή με τμήματα υψηλής τάσης του οχήματος. Ο κανονισμός αριθ. 10 της ΟΕΕ/ΗΕ ορίζει τις απαιτήσεις ασφάλειας για την έγκριση οχημάτων που είναι εξοπλισμένα με ηλεκτρική κινηματική αλυσίδα (πλήρως ηλεκτρικά και υβριδικά οχήματα). Η υποχρεωτική εφαρμογή του κανονισμού αριθ. 100 της ΟΕΕ/ΗΕ θα εξασφαλίσει την απλούστευση της διαδικασίας έγκρισης μέσω εναρμονισμένων απαιτήσεων για την ηλεκτρική ασφάλεια. Υπάρχει ευρεία υποστήριξη για την πρόταση, καθώς οι εναρμονισμένες απαιτήσεις δοκιμής θα απλουστεύσουν την έγκριση των ηλεκτρικών οχημάτων. Πράγματι, ο κανονισμός θα αντικαταστήσει αποκλίνουσες πρακτικές έγκρισης ορισμένων κρατών μελών και, έτσι, θα έχει ως αποτέλεσμα ουσιαστική εξοικονόμηση για τους κατασκευαστές. |

2. Διαβούλευση με τα ενδιαφερόμενα μέρη και εκτίμηση επιπτώσεων |

Άνευ αντικειμένου |

3. Νομικά στοιχεία της πρότασης Η υποχρεωτική εφαρμογή του κανονισμού αριθ. 100 της ΟΕΕ/ΗΕ θα εξασφαλίσει την απλούστευση της διαδικασίας έγκρισης μέσω εναρμονισμένων απαιτήσεων για την ηλεκτρική ασφάλεια. Οι εναρμονισμένες απαιτήσεις δοκιμών θα απλουστεύσουν την έγκριση των ηλεκτρικών οχημάτων με την αντικατάσταση αποκλινουσών πρακτικών έγκρισης ορισμένων κρατών μελών και, έτσι, θα έχει ως αποτέλεσμα ουσιαστική εξοικονόμηση για τους κατασκευαστές. Η νομική βάση της πρότασης είναι το άρθρο 34 παράγραφος 2 της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά. Οι στόχοι της πρότασης δεν είναι δυνατόν να επιτευχθούν επαρκώς από τα κράτη μέλη. Με τη δράση σε επίπεδο ΕΕ θα επιτευχθούν αποτελεσματικότερα οι στόχοι της πρότασης, καθώς θα αποτραπεί ο –διαφορετικά, αναπόφευκτος– κατακερματισμός της εσωτερικής αγοράς και θα αυξηθεί η ασφάλεια και οι περιβαλλοντικές επιδόσεις των οχημάτων. Η πρόταση συνάδει, επομένως, με την αρχή της επικουρικότητας. Η πρόταση τηρεί την αρχή της αναλογικότητας, επειδή δεν υπερβαίνει αυτό που είναι αναγκαίο για να επιτευχθεί η εξασφάλιση της ορθής λειτουργίας της εσωτερικής αγοράς, ενώ ταυτόχρονα παρέχει υψηλό επίπεδο δημόσιας ασφάλειας και περιβαλλοντικής προστασίας. 4. Δημοσιονομικές επιπτώσεις Η πρόταση δεν έχει επιπτώσεις στον προϋπολογισμό της ΕΕ. 5. Συμπληρωματικές πληροφορίες Η προτεινόμενη πράξη παρουσιάζει ενδιαφέρον για τον ΕΟΧ, οπότε θα πρέπει να επεκταθεί στον Ευρωπαϊκό Οικονομικό Χώρο. |

2010/0168 (NLE)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υποχρεωτική εφαρμογή του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη για την έγκριση των μηχανοκίνητων οχημάτων όσον αφορά την ηλεκτρική ασφάλεια

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

την απόφαση του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη («ΟΕΕ/ΗΕ») σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»)[1],

την οδηγία 2007/46/EΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο)[2], και ιδίως το άρθρο 34 παράγραφος 2,

τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, και ιδίως το άρθρο 5 παράγραφος 2 στοιχείο ιγ),

την πρόταση της Ευρωπαϊκής Επιτροπής[3],

τη γνώμη του Ευρωπαϊκού Κοινοβουλίου[4],

Εκτιμώντας τα ακόλουθα:

1. Τα οχήματα που κινούνται με ηλεκτρική κινηματική αλυσίδα (υβριδικά ηλεκτρικά οχήματα και αμιγώς ηλεκτρικά οχήματα) διαθέτουν σημαντικό δυναμικό όσον αφορά τη μείωση των εκπομπών από το όχημα και, έτσι, θεωρούνται ελκυστική επιλογή στην πορεία προς την βιώσιμη κινητικότητα.

2. Η ηλεκτρική κινηματική αλυσίδα λειτουργεί σε υψηλά επίπεδα τάσης. Για να εξασφαλιστεί υψηλό επίπεδο δημόσιας ασφάλειας, είναι αναγκαίο να θεσπιστούν απαιτήσεις έγκρισης τύπου όσον αφορά την ασφάλεια της ηλεκτρικής κινηματικής αλυσίδας των οχημάτων.

3. Οι τυποποιημένες απαιτήσεις του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη σχετικά με την έγκριση οχημάτων όσον αφορά τις ειδικές απαιτήσεις για την ηλεκτρική κινηματική αλυσίδα προορίζονται να αφαιρέσουν τα τεχνικά εμπόδια στο εμπόριο μηχανοκίνητων οχημάτων μεταξύ των συμβαλλόμενων μερών της συμφωνίας του 1958 και να εξασφαλίσουν υψηλό επίπεδο ασφάλειας.

4. Με την απόφαση 97/836/ΕΚ του Συμβουλίου η ΕΕ προσχώρησε στον κανονισμό αριθ. 10 της ΟΕΕ/ΗΕ.

5. Η οδηγία 2007/46/ΕΚ προβλέπει τη δυνατότητα εφαρμογής των κανονισμών της ΟΕΕ/ΗΕ για το σκοπό της έγκρισης τύπου οχήματος ΕΚ σε υποχρεωτική βάση.

6. Σύμφωνα με τον κανονισμό (ΕΚ) αριθ. 661/2009 οι κατασκευαστές εξασφαλίζουν ότι τα οχήματα, τα συστήματα, τα κατασκευαστικά στοιχεία και οι χωριστές τεχνικές μονάδες συμμορφώνονται με τις απαιτήσεις που συνδέονται με την ηλεκτρική ασφάλεια. Η έγκριση τύπου σύμφωνα με τους σχετικούς κανονισμούς ΟΕΕ/ΗΕ, που έχουν καταστεί υποχρεωτικοί, θεωρείται έγκριση τύπου ΕΚ σύμφωνη με τον εν λόγω κανονισμό και τα μέτρα εφαρμογής του.

7. Ο κανονισμός ΟΕΕ/ΗΕ αριθ. 100 πρέπει να ενσωματωθεί στο σύστημα έγκρισης για τα μηχανοκίνητα οχήματα και να προστεθεί κατ’ αυτόν τον τρόπο στην ισχύουσα νομοθεσία της ΕΕ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

8. Η σειρά τροποποιήσεων 01 του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη εφαρμόζεται σε υποχρεωτική βάση για το σκοπό της έγκρισης τύπου οχήματος σε όλη την ΕΚ σύμφωνα με τα άρθρα 6 και 9 της οδηγίας 2007/46/ΕΚ και της έγκρισης τύπου ΕΚ οχήματος όσον αφορά την ηλεκτρική ασφάλεια από την 1η Ιανουαρίου 2013.

9. Η σειρά τροποποιήσεων 01 του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη εφαρμόζεται σε υποχρεωτική βάση για την ταξινόμηση, την πώληση ή τη θέση σε κυκλοφορία νέων οχημάτων από την 1η Ιανουαρίου 2014.

10. Με την επιφύλαξη των διατάξεων της παραγράφου 1, η σειρά τροποποιήσεων 00 του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη εφαρμόζεται σε υποχρεωτική βάση για την έγκριση τύπου οχήματος σε όλη την ΕΚ σύμφωνα με τα άρθρα 6 και 9 της οδηγίας 2007/46/ΕΚ και την έγκριση τύπου ΕΚ οχήματος όσον αφορά την ηλεκτρική ασφάλεια από την 1η Ιανουαρίου 2011.

11. Η σειρά τροποποιήσεων 00 του κανονισμού αριθ. 100 της Οικονομικής Επιτροπής των Ηνωμένων Εθνών για την Ευρώπη εφαρμόζεται σε υποχρεωτική βάση για την ταξινόμηση, την πώληση ή τη θέση σε κυκλοφορία νέων οχημάτων από την 1η Ιανουαρίου 2012.

Άρθρο 2

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ L 346 της 17.12.1997, σ. 78.

[2] ΕΕ L 263 της 9.10.2007, σ. 1.

[3] ΕΕ C της , σ..

[4] ΕΕ C της , σ..